<classify> KAMATI ya Kudumu ya Bunge ya Viwanda, Biashara na Mazingira imeshauri mipaka yote ya Tanzania na katika bandari zote nchini iwe na wakaguzi wa Shirika la Viwango Tanzania TBS kudhibiti bidhaa hafifu.Ushauri huo ulitolewa na wajumbe wa kamati hiyo jijini Dar es Salaam juzi walipotembelea makao makuu ya shirika hilo Ubungo ili kujionea utendaji kazi wake. Wajumbe hao walishauri TBS kushirikiana na Shirika la Viwango Zanzibar ZBS ili kudhibiti njia zote za panya zinatotumika kuingiza kwenye soko la Tanzania, bidhaa mbalimbali zisizokuwa na viwango.Mwenyekiti wa Kamati hiyo, Suleiman Murad alisema yeye na wabunge wenzake wameridhishwa na kazi nzuri zinazofanywa na shirika hilo ikiwemo utekelezaji wa mradi wa ujenzi wa jengo jipya la maabara ingawa bado yapo maeneo yanayohitaji ufafanuzi zaidi pamoja na mchanganuo wa gharama za ujenzi wa jengo la maabara. Murad na kuongeza kwamba kuwepo kwa bidhaa zisizokuwa na viwango kwenye soko nchini kunawapa changamoto TBS kwa kuonekana kama hawafanyi kazi wakati wana mitambo ya kisasa ya ukaguzi.Kuhusu upungufu wa wafanyakazi TBS, wajumbe wa kamati walimtaka Waziri wa Viwanda na Biashara, Joseph Kakunda kuhakikisha inao wa kutosha ili kusaidia kukabiliana na tatizo la bidhaa zisizokuwa na viwango nchini. Mkurugenzi Mkuu wa TBS, Dk Yusuf Ngenya alisema shirika lina wafanyakazi 470 na linahitaji wafanyakazi 280 ili kufikisha idadi ya watumishi 750. Wajumbe walisema wataishauri serikali kuiongezea TBS wafanyakazi. Mjumbe wa kamati hiyo, Mussa Ntimizi alishauri elimu ya viwango ipewe mkazo kukabiliana na tatizo hilo.  <topic>: kitaifa 